Onwettige staking ontwrig dienste in TshwaneWerkers staak al vir twee dae. (Foto: Mohlaloga the Les/Twitter) Die Tshwane-metro loop vir die tweede dag deur onder onwettige stakings wat dienslewering in dele van die stad lamlê. Die voortslepende staking word glo deur ŉ aantal werknemers van die metro gedryf. Volgens Lindela Mashigo, ŉ woordvoerder van die Tshwane-metroraad, is lede van die metropolisie en polisie Woensdagoggend ontplooi in ŉ poging om die stakers in bedwang te bring. “Die stakende werkers hinder en intimideer wetsgehoorsame werknemers en hul pogings om hul pligte uit te voer,” sê Mashigo. “Dit veroorsaak lang vertragings in die metro se vermoë om op onderbrekings in sommige dele van die stad te reageer.” Tshwane voer aan dat die onwettige staking deur lede van die Suid-Afrikaanse Munisipale Werkersvakbond (Samwu) van stapel gestuur is. Luidens berigte het die vakbond egter in ŉ brief aan die waarnemende stadbestuurder, Mmaseabata Mutlaneng, sy beweerde betrokkenheid by die staking ontken. Mutlaneng het intussen ŉ interne memorandum uitgestuur waarin werkers opdrag gegee word om die staking op te skort en terug te keer werk toe, omdat hul optrede onwettig is. Die stad is reeds besig om aandag te gee aan die diensleweringsvertragings sodat daar op al die agterstande in die metro gereageer kan word. “Die meeste van Tshwane se werkers doen hul plig; dit is net ŉ geïsoleerde groep mense wat probeer om die metro se werk te ontwrig,” sê sy. “Ons vra om verskoning vir die vertragings wat sommige inwoners tans ervaar.” ???? SERVICE SUSPENSION We would like to inform you of the ongoing unlawful and unprotected strike action by City of Tshwane employees. This protest action has result in interruptions to City’s public transport operations. — A RE YENG (@A_RE_YENG) March 15, 2022